b'\n_START_ARTICLE_\nTalum\n_START_SECTION_\n1942-1953\n_START_PARAGRAPH_\nLeta 1942 je nem\xc5\xa1ka dru\xc5\xbeba Vereinigte Aluminium Werke za\xc4\x8dela v Strni\xc5\xa1\xc4\x8du graditi tovarno glinice. Ravninsko obmo\xc4\x8dje Dravskega polja, kjer so bile med prvo svetovno vojno bolni\xc5\xa1nice in tabori\xc5\xa1\xc4\x8de, je bile zelo primerno za gradnjo ve\xc4\x8djega industrijskega kompleksa, saj je bilo delno \xc5\xbee komunalno opremljeno, v bli\xc5\xbeini je tekla \xc5\xbeelezni\xc5\xa1ka proga, nerodovitna zemlja pa ni obetala omembe vrednega pridelka. Do leta 1945 je bilo zaklju\xc4\x8denih okrog 70% gradbenih del. Ve\xc4\x8dino \xc5\xbee dobavljene opreme in vso dokumentacijo so ob koncu vojne odpeljali v Nem\xc4\x8dijo._NEWLINE_20. januarja 1947 je zvezno ministrstvo za gospodarstvo ustanovilo Tovarno glinice in aluminija Strni\xc5\xa1\xc4\x8de in ji podelilo status dr\xc5\xbeavnega podjetja zveznega pomena. Gradnja velikega industrijskega obrata v ruralnem okolju Dravskega polja v vzno\xc5\xbeju Haloz je bila velikopotezna zamisel. V tovarni so dobili delo in zaslu\xc5\xbeek kme\xc4\x8dki prebivalci iz bli\xc5\xbenje okolice. Ker je primanjkovalo ustrezno usposobljenih delavcev, je vodstvo podjetja ustanovilo lastno \xc5\xa1olo za u\xc4\x8dence v gospodarstvu, skrbelo pa je tudi za splo\xc5\xa1ni \xc5\xbeivljenjski standard zaposlenih z gradnjo stanovanj, ugodnimi posojili, gradnjo infrastrukturnih objektov v novem naselju, ki je raslo ob tovarni. Leta 1953 po smrti Borisa Kidri\xc4\x8da, so tovarno poimenovali po njem. Hkrati so tudi naselje Strni\xc5\xa1\xc4\x8de preimenovali v Kidri\xc4\x8devo.\n_START_SECTION_\n1954-1970\n_START_PARAGRAPH_\nV februarju 1954 je za\xc4\x8del poskusno delovati obrat za proizvodnjo glinice, prvi aluminij pa so pridobili v novembru istega leta. Tovarno so ob navzo\xc4\x8dnosti \xc5\xa1tevilnih uglednih in \xc4\x8dastnih gostov slovesno odprli 21. novembra 1954. Zmogljivost tovarne je bila 45.000 ton glinice in 15.000 ton aluminija letno, vendar so se koli\xc4\x8dine letne proizvodnje hitro pove\xc4\x8dale. Med letoma 1959 in 1963 so popolnoma avtomatizirali proizvodnjo glinice, leta 1963 pa je bila kon\xc4\x8dana tudi gradnja elektrolize B z zmogljivostjo 42.000 ton aluminija na leto. Pomemben dogodek je bil tudi nakup prvega ra\xc4\x8dunalnika IBM 1130 leta 1969.\n_START_SECTION_\n1971-1990\n_START_PARAGRAPH_\nLeta 1981 so zgradili novo livarno, v kateri je stekla proizvodnja ozkih in \xc5\xa1irokih aluminijastih trakov in \xc5\xbeice, naslednje leto pa so dokon\xc4\x8dali \xc5\xa1e obrata za proizvodnjo izparilnikov in rondelic. Ena pomembnej\xc5\xa1ih sprememb v proizvodnih procesih je bil prehod na uporabo zemeljskega plina, ki je nadomestil mazut v kalcinacijskih in livarskih pe\xc4\x8deh.\n_START_SECTION_\n\xc5\xa0port\n_START_PARAGRAPH_\nV novonastajajo\xc4\x8dem naselju Kidri\xc4\x8devo je \xc5\xbee v petdesetih letih nastal nogometni klub, ki je dobil ime po kovini, ki se tu proizvaja, torej NK Aluminij. Tovarna je vse od za\xc4\x8detka pa do danes glavni sponzor kluba. _NEWLINE_Zahvaljujo\xc4\x8d Talumovemu vodstvu je naravnanost kluba tak\xc5\xa1na, da je poglavitna dejavnost vzgoja otrok in mladine iz bli\xc5\xbenje okolice, ki se navdu\xc5\xa1uje nad nogometom, ne pa \xc5\xbeelja po uvr\xc5\xa1\xc4\x8danju kluba v prvo slovensko nogometno ligo.\n_START_SECTION_\nDrugo\n_START_PARAGRAPH_\nV sklopu podjetja deluje tudi referen\xc4\x8dna ambulanta, ki spada pod Zdravstveni dom Ptuj._NEWLINE_V sklopu skupine Talum delujeta tudi poklicna gasilska enota (9 poklicnih gasilcev) in Prostovoljno gasilsko dru\xc5\xa1tvo Talum Kidri\xc4\x8devo (39 operativnih gasilcev)._NEWLINE_Podjetje izdaja tudi mese\xc4\x8dni \xc4\x8dasopis Aluminij._NEWLINE_V tovarni je od leta 1965 do 2000 deloval svetovno znani fotograf Stojan Kerbler. Tovarno in njene delavce je tudi veliko fotografiral.'